22 มกราคม 2568

**มูลนิธิโตโยต้าประเทศไทย ร่วมกับ มหาวิทยาลัยธรรมศาสตร์ ประกาศเกียรติคุณ**

**ผลงานวิชาการดีเด่น รางวัล TTF Award**

**ประจำปี 2566-2567**

**นายประมนต์ สุธีวงศ์ ประธานมูลนิธิโตโยต้าประเทศไทย พร้อมด้วย ศาสตราจารย์ ดร.ศุภสวัสดิ์ ชัชวาลย์ อธิการบดีมหาวิทยาลัยธรรมศาสตร์ มอบรางวัล** **TTF Award ประจำปี 2566-2567 (Toyota Thailand Foundation Award 2023-2024) เพื่อประกาศเกียรติคุณ และสนับสนุนผลงานวิชาการดีเด่น**

**ร่วมสร้างสังคมแห่งความรู้ เมื่อวันที่ 22 มกราคม 2568 ณ โรงแรม JW Marriott Bangkok**

รางวัลมูลนิธิโตโยต้าประเทศไทย (TTF Award) ได้เริ่มดำเนินการครั้งแรกในปี พ.ศ. 2538 ภายใต้

ความร่วมมือระหว่างมูลนิธิโตโยต้าประเทศไทยและมหาวิทยาลัยธรรมศาสตร์ โดยมีวัตถุประสงค์หลักใน

การส่งเสริมให้นักวิชาการสร้างสรรค์ผลงานเพื่อยกระดับมาตรฐานงานวิชาการในประเทศไทย รวมทั้งส่งเสริมสังคมไทยให้เป็น “สังคมแห่งความรู้” โดยรางวัลมูลนิธิโตโยต้าประเทศไทยมุ่งเน้นการประกาศเกียรติคุณและสนับสนุนผลงานวิชาการที่มีคุณภาพในสาขาต่างๆ รวมถึงสนับสนุนการจัดพิมพ์ผลงานเพื่อเผยแพร่สู่สาธารณชน อันจะเป็นประโยชน์แก่กลุ่มนักเรียน นักศึกษา อาจารย์ นักวิชาการ รวมถึงประชาชนทั่วไป ซึ่งตลอดระยะเวลา

29 ปีที่ผ่านมา มูลนิธิโตโยต้าประเทศไทยได้มอบรางวัลให้กับผลงานวิชาการดีเด่นและได้เผยแพร่ผลงานวิชาการอันทรงคุณค่า ซึ่งสะท้อนถึงความมุ่งมั่นในการสนับสนุนและยกระดับงานวิชาการในประเทศอย่างต่อเนื่อง

โดยในปีนี้ มีผลงานวิชาการที่ส่งเข้ารับการพิจารณารางวัล จำนวนทั้งสิ้น 62 ผลงาน โดยแบ่งออกเป็น

* ด้านสังคมศาสตร์ จำนวน 17 ผลงาน
* ด้านมนุษยศาสตร์ จำนวน 9 ผลงาน
* ด้านวิทยาศาสตร์สุขภาพ จำนวน 22 ผลงาน
* ด้านสิ่งแวดล้อมและวิทยาศาสตร์เทคโนโลยี จำนวน 14 ผลงาน

ซึ่งคณะกรรมการได้พิจารณาผลงานวิชาการที่เห็นควรได้รับรางวัล TTF Award ประจำปี พ.ศ.2566-2567

ทั้งสิ้น 4 รางวัล แบ่งออกเป็นแต่ละด้าน ดังนี้

1. **รางวัลผลงานทางวิชาการดีเด่น ด้านสังคมศาสตร์**

ผลงานเรื่อง “การเสริมพลังชุมชนกับการพัฒนาที่ยั่งยืน”

ผู้เขียน ศาสตราจารย์ ดร.สมศักดิ์ สามัคคีธรรม

แนะนำโดย ศาสตราจารย์ ดร.โกวิท พวงงาม

1. **รางวัลผลงานทางวิชาการดีเด่น ด้านมนุษยศาสตร์**

ผลงานเรื่อง “สืบสรรค์วรรณคดีไทยในบริบทสังคมไทยร่วมสมัย”

ผู้เขียน รองศาสตราจารย์ ดร.นิตยา แก้วคัลณา

แนะนำโดย รองศาสตราจารย์ ดร.ธัญญา สังขพันธานนท์

1. **รางวัลผลงานทางวิชาการดีเด่น ด้านวิทยาศาสตร์สุขภาพ**

ผลงานเรื่อง “โรคภูมิแพ้แมลงสาบ”

ผู้เขียน ศาสตราจารย์ ดร.พญ.อัญชลี ตั้งตรงจิต และ รองศาสตราจารย์ ดร.นิทัศน์ สุขรุ่ง

แนะนำโดย ศาสตราจารย์ ดร.พญ.อรพรรณ โพชนุกูล

1. **รางวัลผลงานทางวิชาการดีเด่น ด้านวิทยาศาสตร์เทคโนโลยีและสิ่งแวดล้อม**

ผลงานเรื่อง “การปรับปรุงพันธุ์ข้าวภายใต้สภาพแวดล้อมไม่เหมาะสม”

ผู้เขียน รองศาสตราจารย์ ดร.ชเนษฎ์ ม้าลำพอง

แนะนำโดย รองศาสตราจารย์สมพร อิศวิลานนท์

**มูลนิธิโตโยต้าประเทศไทย** มุ่งหวังให้รางวัล TTF Award เป็นแรงสนับสนุนให้นักวิชาการไทยพัฒนาผลงานที่มีคุณค่ารองรับความเปลี่ยนแปลงของยุคสมัย อันจะนำไปสู่ประโยชน์ทางภูมิปัญญาแก่สังคมไทย

เพื่อร่วมผลักดันสังคมไทยสู่เป้าหมายการพัฒนาที่ยั่งยืน (Sustainable Development Goals)